Heider SV is 'n sokkerklub uit Heide in die deelstaat Sleeswyk-Holstein in Duitsland. Die klub is op 14 Oktober 1925 gestig deur ontevrede spelers van die reserwespan van VfL 05 Heide (vandag Heider FC). Die reserwes het geglo dat hulle die beter span was en die eerstespan uitgedaag vir 'n wedstryd. Ondanks die feit dat hulle toe gewen het, is geen veranderinge aan die span gemaak nie en die ontevredenes het hierna hulle eie klub gestig. Die span staan bekend as Kleinen HSV (klein Hamburger SV). Die bynaam is verwerf toe die klub (komende van 'n klein dorpie) op die hoogste vlak meegeding het in die Oberliga Noord in die 1956/57- en 1960/61-seisoene teen groot spanne soos Hamburger SV, Hannover 96, SV Werder Bremen en FC St. Pauli. Die hoogtepunt van die 1956/57-seisoen was 'n oorwinning van 2-0 oor Hamburger SV voor 'n skare van 12 000, vandag steeds die grootste tuisskare wat die klub nog ooit getrek het.